SL Uradni list Evropske unije L 284/1

DELEGIRANA UREDBA KOMISIJE (EU) št. 1025/2014

z dne 25. julija 2014

o spremembi Priloge I k Uredbi Sveta (ES) št. 1528/2007 o uporabi ureditev za blago s poreklom iz nekaterih držav iz skupine afriških, karibskih in pacifiških držav (AKP), določenih v sporazumih, ki vzpostavljajo ali vodijo k vzpostavitvi sporazumov o gospodarskem partnerstvu, kakor je bila spremenjena z Uredbo (EU) št. 38/2014 Evropskega parlamenta in Sveta o spremembi določenih uredb o skupni trgovinski politiki v zvezi z dodelitvijo delegiranih in izvedbenih pooblastil za sprejetje določenih ukrepov

EVROPSKA KOMISIJA JE –

ob upoštevanju Pogodbe o delovanju Evropske unije,

ob upoštevanju Uredbe Sveta (ES) št. 1528/2007 z dne 20. decembra 2007 o uporabi ureditev za blago s poreklom iz nekaterih držav iz skupine afriških, karibskih in pacifiških držav (AKP), določenih v sporazumih, ki vzpostavljajo ali vodijo k vzpostavitvi sporazumov o gospodarskem partnerstvu (1), kakor je bila spremenjena z Uredbo (EU) št. 38/2014 Evropskega parlamenta in Sveta z dne 15. januarja 2014 o spremembi določenih uredb o skupni trgovinski politiki v zvezi z dodelitvijo delegiranih in izvedbenih pooblastil za sprejetje določenih ukrepov (2), ter zlasti člena 2(2) Uredbe,

ob upoštevanju naslednjega:

(1) Seznam držav, ki so upravičene do dajatev in kvot prostega uvoznega režima, je naveden v Prilogi I k Uredbi (ES) št. 1528/2007 (uredba o dostopu na trg).

(2) Bocvana, Kamerun, Slonokoščena obala, Fidži, Gana, Kenija, Namibija in Svazi niso sprejeli potrebnih ukrepov za ratifikacijo svojih sporazumov, zato bo zanje s 1. oktobrom 2014 v skladu s členom 2(3) Uredbe (ES) št. 1528/2007, zlasti točko (b) navedenega člena, prenehala veljati ureditev dostopa na trg, ki jo dopušča Uredba (ES) št. 1528/2007. To izhaja iz Uredbe (EU) št. 527/2013 Evropskega parlamenta in Sveta (3).

(3) Slonokoščena obala in Gana ter Evropska unija in njene države članice so pogajanja o sporazumu o gospodarskem partnerstvu zaključile 30. junija 2014.

(4) Bocvana, Namibija in Svazi ter Evropska unija in njene države članice so pogajanja o sporazumu o gospodarskem partnerstvu zaključile 15. julija 2014.

(5) Komisija je v skladu s členom 24a Uredbe (ES) št. 1528/2007 pooblaščena za sprejemanje delegiranih aktov za spreminjanje Priloge I k navedeni uredbi tako, da vanjo doda regije ali države iz skupine držav AKP, ki so zaključile pogajanja o sporazumu z Evropsko unijo in izpolnjujejo zahteve iz člena XXIV GATT 1994.

(6) Po datumu začetka uporabe te uredbe bodo Bocvana, Slonokoščena obala, Gana, Namibija in Svazi dodane v Prilogo I k uredbi o dostopu na trg pod pogoji iz člena 2(3) Uredbe, zlasti točke (b) navedenega člena –

SPREJELA NASLEDNJO UREDBO:

Člen 1

Dodajanje držav v Prilogo I

V Prilogo I k Uredbi (ES) št. 1528/2007 se vstavijo naslednje države:

Republika Bocvana;

Republika Slonokoščena obala;

Republika Gana;

Republika Namibija;

Kraljevina Svazi.

Člen 2

Začetek veljavnosti

Ta uredba začne veljati dan po objavi v Uradnem listu Evropske unije.

Uporablja se od 1. oktobra 2014.

Ta uredba je v celoti zavezujoča in se neposredno uporablja v vseh državah članicah. V Bruslju, 25. julija 2014 Za Komisijo Predsednik José Manuel BARROSO

(1) UL L 348, 31.12.2007, str. 1.

(2) UL L 18, 21.1.2014, str. 52.

(3) Uredba (EU) št. 527/2013 Evropskega parlamenta in Sveta z dne 21. maja 2013 o spremembi Uredbe Sveta (ES) št. 1528/2007 glede izločitve več držav s seznama regij ali držav, ki so zaključile pogajanja (UL L 165, 18.6.2013, str. 59).